შენგენის ზონა
შენგენის ზონა — ტერიტორია, რომელიც მოიცავს 26 ევროპულ ქვეყანას, რომლებმაც ოფიციალურად გააუქმეს ყველა პასპორტი და ყველა სხვა სახის სასაზღვრო კონტროლი ერთმანეთის საზღვრებზე. ეს ტერიტორია ძირითადად ფუნქციონირებს როგორც ერთიანი იურისდიქცია საერთაშორისო სამოგზაურო მიზნებისთვის, საერთო სავიზო პოლიტიკით. სახელი ეწოდა 1985 წელს სოფელ შენგენში (ლუქსემბურგი) გაფორმებული შეთანხმების მიხედვით. შენგენის ზონა ჰგავს ერთგვარ სახელმწიფოს, რომელიც შეიქმნა საერთაშორისო ტურისტულ ზონისათვის, რომლის გარე საზღვრები მკაცრად კონტროლდება, ხოლო შიგნით საპასპორტო შემოწმება არ ხორციელდება. ეს წესები შეიმუშავა 1999 წლის ევროკავშირის ქვეყნების ამსტერდამის შეხვედრამ. ევროკავშირის 27 წევრი ქვეყნიდან 22 შენგენის ზონაში მონაწილეობს. ევროკავშირის ხუთი წევრი ქვეყნიდან, რომლებიც არ არიან შენგენის ზონის ნაწილი, ოთხი — ბულგარეთი, ხორვატია, კვიპროსი და რუმინეთი — იურიდიულად ვალდებულნი არიან შეუერთდნენ ამ ტერიტორიას მომავალში; ირლანდია ინარჩუნებს უარის თქმის უფლებას და ამის ნაცვლად ახორციელებს საკუთარ სავიზო პოლიტიკას. თავისუფალი ვაჭრობის ევროპული ასოციაციის (EFTA) წევრი ოთხი ქვეყანა, ისლანდია, ლიხტენშტაინი, ნორვეგია და შვეიცარია, არ არიან ევროკავშირის წევრები, მაგრამ მათ ხელი მოაწერეს შეთანხმებებს შენგენის ხელშეკრულებასთან დაკავშირებით. ფაქტობრივად, შენგენის ზონაში ასევე შედის სამი ევროპული ჯუჯა სახელმწიფო: მონაკო, სან-მარინო და ვატიკანი, რომლებიც ინარჩუნებენ ღია საზღვრებს შენგენის სხვა წევრ ქვეყნებთან სამგზავრო მიმოსვლისთვის. შენგენის არეალში თითქმის 420 მილიონი ადამიანი ცხოვრობს, ხოლო ფართობი 4 312 099 კმ²-ია. ყოველდღიურად 1,7 მილიონი ადამიანი მიემგზავრება შიდა ევროპულ საზღვარზე სამუშაოდ, ხოლო ზოგიერთ რეგიონში ეს ხალხი სამუშაო ძალის მესამედს შეადგენს. ყოველწლიურად, შენგენის საზღვრების 1,3 მილიარდი გადაკვეთა ხდება. 57 მილიონი გადაკვეთა ხდება საავტომობილო გზით ტვირთის ტრანსპორტირებით, რომლის ღირებულება 2,8 ტრილიონი ევროა ყოველწლიურად. შენგენის გამო ვაჭრობის ღირებულების შემცირება მერყეობს 0,42 %-დან 1,59 %-მდე, რაც დამოკიდებულია გეოგრაფიაზე, სავაჭრო პარტნიორებზე და სხვა ფაქტორებზე. შენგენის ზონის ქვეყნებმა გააძლიერეს საზღვრის კონტროლი არა შენგენის ქვეყნებთან.